**OSNOVNA ŠKOLA STRAHONINEC**

**PRAVILNIK O ZAŠTITI OD POŽARA**

Strahoninec, veljača 2012.

Na temelju članka 118. Zakona o odgoju i obrazovanju u osnovnoj i srednjoj školi (Narodne novine, 87/08., 86/09., 92/10., 95/10. i 90/11.) i članaka 62. i 204. Statuta Osnovne škole Strahoninec, a u svezi s člankom 21. Zakona o zaštiti od požara (Narodne novine, 92/10.) i člankom 3. Pravilnika o sadržaju općeg akta iz područja zaštite od požara (Narodne novine, 116/11.) Školski odbor na sjednici održanoj 16.02.2012. donio je

**PRAVILNIK**

**O ZAŠTITI OD POŽARA**

1. TEMELJNE ODREDBE

Članak 1.

Pravilnikom o zaštiti od požara (u daljem tekstu: Pravilnik) u Osnovnoj školi Strahoninec (u daljem tekstu: Škola) uređuje se organiziranje, provođenje i unapređivanje zaštite od požara u unutarnjem i vanjskom prostoru Škole.

Članak 2.

1. Škola provodi zaštitu od požara radi sigurnog i nesmetanog boravka i rada djelatnika, učenika te drugih osoba u prostoru Škole.
2. Provođenje zaštite od požara sastavni je dio radnih obveza djelatnika Škole. Treće osobe za vrijeme boravka u Školi dužne su se u svezi sa zaštitom od požara pridržavati mjera i naloga djelatnika Škole.
3. Svaka osoba koja boravi u Školi, dužna je djelovati na način kojim se ne može izazvati požar.

Članak 3.

Odredbe ovoga pravilnika primjenjuju se u skladu sa zakonom, provedbenim propisima, planovima zaštite od požara, odlukama jedinice lokalne i područne (regionalne) samouprave i općim aktima Škole.

Članak 4.

Mjere i sredstva za provođenje zaštite od požara utvrđuju se planom zaštite od požara, godišnjim planom i programom rada i financijskim planom Škole.

1. USTROJSTVO I NAČIN RADA SLUŽBE ZA ZAŠTITU OD POŽARA

Članak 5.

1. Poslove zaštite od požara i unapređenje stanja zaštite od požara obavlja ovlašteni djelatnik Zdravko Dravec, domar-ložač škole.
2. Djelatnik iz stavka 1. ovoga članka mora imati najmanje zvanje vatrogasca ili gimnazijsko obrazovanje, odnosno srednjoškolsko strukovno obrazovanje u četverogodišnjem trajanju i položen stručni ispit.
3. Kada u Školi nema odgovarajućeg djelatnika ili Škola ne može zaposliti osobu koja ispunjava uvjete iz stavka 2. ovoga članka, ravnatelj može poslove iz stavka 1. ovoga članka ugovorno prenijeti ovlaštenom obrtniku, trgovačkom društvu, ustanovi ili udruzi.
4. RADNA MJESTA I STRUČNA SPREMA OSOBA ZA OBAVLJANJE POSLOVA ZAŠTITE OD POŽARA I UNAPREĐENJE STANJA ZAŠTITE OD POŽARA

Članak 6.

1. Broj potrebnih djelatnika za obavljanje poslova zaštite od požara i unapređenje stanja zaštite od požara utvrđuje ravnatelj prema procjeni ugroženosti od požara i planu zaštite od požara, odnosno prema ispunjenju obveza u svezi sa zaštitom od požara iz godišnjeg plana i programa rada.
2. Djelatnici Škole zaduženi za zaštitu od požara i unapređenje stanja ugroženosti od požara moraju glede stručne spreme ispunjavati uvjete iz članka 5. stavka 2. ovoga pravilnika.
3. Kod zapošljavanja novih djelatnika za poslove zaštite od požara i unapređenje stanja ugroženosti od požara stručnu spremu potrebnih djelatnika utvrđuje ravnatelj.
4. Stručna sprema iz stavka 3. ovoga članka obvezno se objavljuje u natječaju.
5. OBVEZE I ODGOVORNOSTI U SVEZI S PROVEDBOM MJERA ZAŠTITE OD POŽARA

Članak 7.

1. U svezi s provedbom mjera zaštite od požara tijela i djelatnici Škole imaju obveze i odgovornosti određene procjenom ugroženosti od požara i planom zaštite od požara.
2. Školski odbor:

* utvrđuje programe i mjere zaštite od požara
* utvrđuje uvjete i sredstva za provođenje i unapređenje zaštite od požara
* donosi planove za sigurno spašavanje osoba ugroženih požarom
* odlučuje o izradi procjene ugroženosti od požara u Školi
* obavlja druge poslove u skladu s općim aktima Škole.

1. Ravnatelj:

* osigurava provođenje mjera u svezi sa zaštitom od požara
* osigurava upoznavanje djelatnika i učenika s opasnostima od požara u Školi
* poduzima mjere za smanjenje nastanka i širenja požara, kao i mjere za unapređenje stanja zaštite od požara
* skrbi o osiguranju sredstava i opreme za dojavu, gašenje i sprječavanje požara
* donosi pravila o ponašanju osoba koje borave u Školi kod nastanka požara
* organizira spašavanje djelatnika, učenika i drugih osoba u slučaju nastanka požara
* utvrđuje obrasce koji za vođenje evidencije iz članka 35. ovoga pravilnika nisu utvrđeni provedbenim propisima
* izvješćuje osnivača Škole o mjerama za zaštitu od požara
* obavlja druge poslove u svezi sa zaštitom od požara prema propisima, planovima i općim aktima Škole.

1. Djelatnik iz članka 5. ovoga pravilnika:

* skrbi o provođenju mjera i unapređenja stanja zaštite od požara
* ispituje podatke o uporabi sredstava koja su u svezi sa zaštitom od požara
* neposredno nadzire rad djelatnika kod obavljanja poslova u svezi sa zaštitom od požara
* izvješćuje ravnatelja o uočenim problemima, nepravilnostima i propustima
* surađuje s ovlaštenikom zaštite na radu
* nadzire ispravnost i način uporabe opreme, strojeva i uređaja u svezi sa zaštitom od požara
* u dogovoru s ravnateljem i ovlaštenikom zaštite na radu organizira praktične vježbe za možebitnu evakuaciju i spašavanje
* predlaže školskom odboru i ravnatelju donošenje mjera u svezi sa zaštitom od požara
* obavlja druge poslove utvrđene propisima i općim aktima Škole.

1. Djelatnici Škole su obvezni:

* raditi i ponašati se tako da ne izazovu požar
* provoditi i pridržavati se propisanih mjera zaštite od požara
* upozoravati na opasnost od požara do kojega bi moglo doći zbog nedostataka na građevinama, strojevima, opremi, instalacijama i sl.
* svladati program osposobljavanja za provedbu preventivnih mjera zaštite od požara, gašenje požara i spašavanje ljudi i imovine ugroženih požarom
* obavljati svoje poslove u skladu s pravilima koja onemogućuju izazivanje požara
* možebitne kvarove na uređajima i instalacijama kojima se služe tijekom rada, prijaviti ravnatelju ili djelatniku iz članka 1. ovoga pravilnika
* neposredno sudjelovati u gašenju požara
* obavljati druge poslove i ispunjavati obveze utvrđene propisima, planovima i općim aktima Škole.

1. OBVEZE I ODGOVORNOSTI OSOBA S POSEBNIM OVLASTIMA U PROVEDBI MJERA ZAŠTITE OD POŽARA

Članak 8.

1. Za provedbu mjera zaštite od požara ovlašten je i odgovoran ravnatelj.
2. Ravnatelj je ovlašten i odgovoran za organiziranje zaštite od požara prema propisima, planovima i aktima iz područja zaštite od požara.
3. UNUTARNJA KONTROLA PROVEDBE MJERA ZAŠTITE OD POŽARA

Članak 9.

1. Unutarnju kontrolu provedbe mjera zaštite od požara obavlja ravnatelj ili osoba koju on opunomoći.
2. Unutarnja kontrola provodi se:

* neposrednim izvidom provođenja mjera zaštite od požara
* davanjem potrebnih uputa i naloga
* pribavljanjem pisanih izvješća.

1. Ravnatelj ili osoba koja provodi unutarnju kontrolu, dužna je surađivati s inspektorom zaštite od požara
2. UPOZNAVANJE DJELATNIKA I KORISNIKA S OPASNOSTIMA I OPĆIM MJERAMA ZAŠTITE OD POŽARA PRIGODOM STUPANJA NA RAD ILI PROMJENE MJESTA RADA TE VOĐENJE EVIDENCIJE O TOME

Članak 10.

1. Ravnatelj ili djelatnik iz članka 5. ovoga pravilnika dužan je djelatnike Škole prigodom stupanja na rad ili kod promjene mjesta rada upoznati s opasnostima od požara ili općim mjerama zaštite od požara na određenom mjestu rada.
2. Ravnatelj ili djelatnik iz članka 5. ovoga pravilnika dužan je izvijestiti o opasnostima i mjerama zaštite od požara djelatnike i osobe koje borave u Školi o vremenu obavljanja određenih radova od strane drugih osoba.
3. Svi djelatnici Škole moraju biti obaviješteni o mjestu na kojemu se nalazi glavni ventil za otvaranje-zatvaranje vode u građevini te glavna sklopka za isključivanje električne energije odnosno plina.

Članak 11.

1. Djelatnici Škole dužni su uključiti se u program osposobljavanja pučanstva za provedbu preventivnih mjera zaštite od požara, gašenje požara i spašavanja ljudi i imovine ugroženih požarom.
2. Raspored upućivanja djelatnika na osposobljavanje iz stavka 1. ovoga članka utvrđuje ravnatelj.
3. Evidencija odnosno preslika isprave o osposobljenosti iz stavka 1. ovoga članka čuva se u dosjeu djelatnika.

Članak 12.

Učitelji/nastavnici i stručni suradnici trebaju upoznati roditelje i učenike s općim mjerama zaštite od požara te mjerama zaštite od požara u prostorima Škole.

1. UPOZNAVANJE DJELATNIKA ZA RUKOVANJE PRIRUČNOM OPREMOM I SREDSTVIMA ZA DOJAVU I GAŠENJE POČETNIH POŽARA, PERIODIČNE PROVJERE ZNANJA I VOĐENJE EVIDENCIJE O TOME

Članak 13.

1. Za upoznavanje djelatnika za rukovanje priručnom opremom i sredstvima za dojavu i gašenje početnih požara obvezan je i odgovoran djelatnik iz članka 5. ovoga pravilnika.
2. Upoznavanje djelatnika prema stavku 1. provodi se dostavom odgovarajućih pisanih obavijesti i neposredno.
3. Vrijeme provođenja upoznavanja djelatnika prema stavcima 1. i 2. ovoga članka i vrijeme provjere znanja određuje se godišnjim planom i programom.
4. OSPOSOBLJAVANJE DJELATNIKA ZA RAD NA RADNIM MJESTIMA S POVEĆANIM OPASNOSTIMA ZA NASTANAK I MOGUĆE POSLJEDICE OD POŽARA ILI EKSPLOZIJE I VOĐENJE EVIDENCIJE O TOME

Članak 14.

1. Djelatnici koji rade na radnim mjestima s povećanim opasnostima osposobljavaju se u svezi s možebitnim nastankom požara i njegovim posljedicama ili eksplozijama prije stupanja na rad, a provjera znanja obavlja se prema godišnjem planu i programu rada Škole.
2. Osposobljavanje djelatnika iz stavka 1. ovoga članka provodi djelatnik iz članka 5. ovoga pravilnika i prema potrebi drugi stručnjaci.

Članak 15.

Osposobljavanjem iz članka 14. ovoga pravilnika djelatnik mora steći najmanje znanje:

- o ispravnoj uporabi uređaja (sredstava) za gašenje požara koji se nalazi u Školi

- o ispravnoj uporabi opreme, strojeva i uređaja na radnom mjestu s povećanom

opasnosti

- o aktiviranju sustava za uzbunjivanje

- o isključivanju primarnog izvora napajanja (struja, plin) prostora

- o isključivanju ventilacijskog sustava

- o postupku evakuacije osoba iz prostora.

1. SLUŽBE I OSOBE ZADUŽENE ZA ODRŽAVANJE OPREME I SREDSTAVA ZA DOJAVU I GAŠENJE POŽARA

Članak 16.

Održavanje u ispravnom stanju opreme i sredstava za dojavu i gašenje požara dužnost je (službe) djelatnika iz članka 5. ovoga pravilnika.

Članak 17.

Oprema (aparati) za dojavu požara treba se postaviti, održavati i rabiti prema odredbama Pravilnika o sustavima za dojavu požara.

Članak 18.

Hidranti i hidrantna mreža trebaju se redovno održavati tako da se:

1. svi hidranti obilježe oznakama
2. podzemni hidranti osiguraju propisanim poklopcem, a zidni hidranti osiguraju ormarićima
3. svaki zidni hidrant kompletira s jednim do dva kotura vatrogasnih cijevi promjera 52 mm, s mlaznicom
4. najmanje jedanput mjesečno provjeri dostupnost svih hidranata, a otklanjanje uočenih kvarova povjeri stručnoj osobi
5. za sve hidrante osigura tipska spojnica promjera 52 te nastavak istih dimenzija
6. postavi vidna oznaka gdje se nalazi ventil za zatvaranje i otvaranje vode u građevini.

Članak 19.

1. Vatrogasni aparati moraju se postaviti na uočljivim lako dostupnim mjestima, u blizini mogućeg izbijanja požara.
2. Prijenosni aparati ne smiju se postaviti tako da im ručka za nošenje bude u visini iznad 1.5 m.
3. Vatrogasni aparati moraju se stalno održavati.
4. Održavanje vatrogasnih aparata obuhvaća:

* redovni pregled
* periodični servis.

Članak 20.

1. Redovni pregled vatrogasnih aparata obavlja se najmanje jedanput u tri mjeseca, a provodi ga djelatnik iz članka 5. ovoga pravilnika.
2. Redovnim pregledom treba se utvrditi:

* označenost, uočljivost i dostupnost aparata
* opće stanje aparata
* kompletnost aparata
* stanje plombe zatvarača odnosno ventila vatrogasnog aparata.

1. Uočene nedostatke djelatnik treba sam otkloniti, a ako to nije moguće, otklanjanje nedostataka u dogovoru s ravnateljem treba povjeriti ovlaštenom servisu.

Članak 21.

1. Periodični pregled vatrogasnih aparata obavlja se najmanje jedanput godišnje.
2. Periodični pregled vatrogasnih aparata treba se povjeriti ovlaštenom servisu.
3. Nakon završenog periodičnog pregleda svaki aparat treba označiti propisanom naljepnicom.
4. SLUŽBE I OSOBE ZADUŽENE ZA ODRŽAVANJE U ISPRAVNOM STANJU UREĐAJA I INSTALACIJA ČIJA NEISPRAVNOST MOŽE PROUZROČITI POŽAR ILI EKSPLOZIJU

Članak 22.

1. Djelatnici iz članka 5. ovoga pravilnika u suradnji s ovlaštenikom zaštite na radu dužni su redovno pratiti stanje uređaja i instalacija čija neispravnost može prouzročiti požar ili eksploziju prema procjeni ugroženosti od požara i eksplozije.
2. U slučaju uočenih nepravilnosti djelatnici iz stavka 1. ovoga članka dužni su zatražiti pomoć od stručnjaka za procjenu ugroženosti od požara i eksplozije i ovlaštenog servisa.
3. SLUŽBE I OSOBE ZADUŽENE ZA RAZRADU POSTUPAKA I PODUZIMANJA ODGOVARAJUĆIH ORGANIZACIJSKIH I TEHNIČKIH MJERA ZAŠTITE OD POŽARA U SLUČAJEVIMA PRIVREMENO POVEĆANOG POŽARNOG RIZIKA

Članak 23.

1. U slučaju privremenog povećanja požarnog rizika, za cijelo vrijeme njegovog trajanja, poduzimaju se dodatne, organizacijske i tehničke mjere zaštite od požara koje uključuju primjenu odgovarajuće opreme i sredstva za gašenje, a prema potrebi i osiguranje vatrogasnog dežurstva.
2. Mjere iz stavka 1. ovoga članka trebaju se poduzeti na temelju izrađene prosudbe privremeno povećanog požarnog rizika, a osobito:

* za privremena mjesta pretakanja zapaljivih tekućina i plinova količina većih od onih utvrđenih propisom o držanju zapaljivih tekućina i plinova
* za privremena mjesta zavarivanja i uporabe otvorenog plamena ili alata koji u uporabi iskre, u prostoru koji nije za to namijenjen, a postoji opasnost za nastanak požara
* za prostore za vrijeme obavljanja poslova ili događanja gdje se privremeno okuplja veći broj osoba (školske priredbe, sajmovi, izložbe i sl.).

Članak 24.

1. O potrebi provođenja mjera iz članka 23. ovoga pravilnika ravnatelj ili djelatnici iz članka 5. ovoga pravilnika dužni su se savjetovati sa stručnjacima o izradi procjene ugroženosti od požara i eksplozija.
2. Potrebne mjere zaštite od požara u slučajevima privremeno povećanog požarnog rizika ovlaštena školska tijela dužna su u potpunosti provesti prema ocjeni stručnjaka iz stavka 5. ovoga članka.
3. KRETANJE I PONAŠANJE U ŠKOLSKIM PROSTORIJAMA U SVEZI S OPASNOSTI OD POŽARA I EKSPLOZIJA

Članak 25.

1. U Školi na vidljivom mjestu u blizini ulaza moraju biti istaknute upute za slučaj nastanka požara i plan škole s označenim:

* stubištem i izlaznim putevima
* mjestima na kojima su smješteni vatrogasni aparati
* mjestom na kojem je smještena glavna sklopka za napajanje školskog prostora električnom energijom te glavni zatvarač za brzo zatvaranje dovoda plina
* mjestom isključenja sustava ventilacije
* mjestom smještaja vatrodojavne centrale
* instalacijama i prostorijama povećanog rizika za nastanak požara.

1. Svi izlazni putevi i vrata na izlaznim putevima moraju biti označeni odgovarajućim oznakama.
2. Kod ulaza na kat mora biti istaknut pojednostavljeni plan kata.
3. Upute iz stavka 1. ovoga članka moraju biti napisane na hrvatskom jeziku (i jeziku nacionalne manjine ako Škola izvodi nastavu na jeziku nacionalne manjine).

Članak 26.

Djelatnicima Škole u svakom trenutku trebaju biti dostupne prostorije u kojima se nalaze:

* glavna sklopka napajanja električnom energijom
* uređaji za isključivanje sustava ventilacije
* uređaji za upravljanje stabilnim sustavima za gašenje požara
* uređaji za distribuciju vode na vertikalnom cjevovodu
* vatrodojavne centrale.

1. USTROJSTVO MOTRENJA, JAVLJANJA I UZBUNJIVANJA O OPASNOSTIMA OD POŽARA

Članak 27.

Motrenje, javljanje i uzbunjivanje o opasnostima od požara ustrojava se u Školi u skladu s planovima zaštite od požara, odlukama tijela jedinica lokalne i područne (regionalne) samouprave i godišnjim planom i programom rada Škole.

1. MJERE ZABRANE I OGRANIČENJA IZ ZAŠTITE OD POŽARA TE PROSTORIJE I PROSTORI NA KOJE SE ONE ODNOSE

Članak 28.

1. Mjesta odnosno prostorije u Školi gdje postoji vjerojatnost nastajanja i širenja požara, trebaju biti posebno označene.
2. Vatrogasni pristup Školi mora u svakom trenutku biti slobodan.
3. Na ulazima i izlazima u sigurnosni izlazni put moraju biti ugrađena vrata koja mogu imati najviše za 30 minuta manju otpornost od građevinskih elemenata sigurnosnog izlaznog puta u koji su ugrađeni, ali ne manje od 30 minuta.
4. Širina stubišta ne smije biti ni na kojem mjestu manja od širine ulaza kojim se ulazi na stubište.
5. Na putevima za izlaženje ne smiju se nalaziti predmeti koji pomažu širenju požara (goriva ambalaža, dijelovi namještaja, knjige, odjevni predmeti i sl.) i stvari koje bi mogle ometati izlaz osobama (različiti aparati, namještaj, roba i sl.).
6. Tavanski prostori moraju biti čisti i ne smiju se koristiti za držanje gorivih tvari.
7. Prostor oko hidranta mora biti stalno slobodan, a zimi se redovito treba čistiti snijeg s poklopca hidranta.

Članak 29.

Za primjenu odredaba iz članka 28. ovoga pravilnika ovlašteni su i odgovorni ravnatelj i djelatnik iz članka 5. ovoga pravilnika.

1. POSTUPANJE DJELATNIKA U SLUČAJU NASTANKA POŽARA

Članak 30.

1. Svaki djelatnik koji zamijeti neposrednu opasnost od nastanka požara ili požar, dužan je u skladu s psihofizičkim sposobnostima pristupiti otklanjanju opasnosti, odnosno gašenju požara, vodeći pri tome računa da ne dovede u opasnost sebe ili druge osobe.
2. Ako djelatnik iz stavka 1. ovoga članka ne uspije otkloniti opasnost odnosno ugasiti požar, dužan je obavijestiti Centar 112, najbližu vatrogasnu postrojbu, odnosno postupiti prema planu zaštite od požara.

Članak 31.

Nakon završenog gašenja požara ravnatelj u dogovoru sa zapovjednikom vatrogasne postrojbe koja je gasila požar, treba na mjestu požara:

1. osigurati dežurstvo do jutra ako je požar gašen noću
2. osigurati dežurstvo, koje će trajati zavisno od procjene mogućnosti ponovnog izbijanja požara.

Članak 32.

Uporabljena oprema i sredstva u gašenju požara trebaju se što prije nakon završetka gašenja požara dovesti u potpuno ispravno stanje.

Članak 33.

Ravnatelj Škole dužan je o provedenim istražnim radnjama u svezi s nastankom požara u Školi izvijestiti školski odbor i osnivača.

1. EVIDENCIJA

Članak 34.

U Školi se vodi evidencija:

* o osposobljavanju djelatnika prema programima osposobljavanja pučanstva za provedbu preventivnih mjera zaštite od požara, gašenja početnih požara i spašavanja ljudi i imovine ugroženih požarom
* o požarima u Školi i razlozima njihova nastanka
* o analizi događaja koji mogu dovesti do požara te poduzimanju mjera potrebnih da do takvih događaja više ne dođe
* o ispunjenju obveza iz članaka 10., 11., 12., 13. i 14. ovoga pravilnika.

Članak 35.

1. Evidencije iz članka 34. ovoga pravilnika vode se na odgovarajućem obrascu.
2. Za pravilno vođenje evidencije iz stavka 1. ovoga članka odgovoran je ravnatelj.
3. PRIJELAZNE I ZAVRŠNE ODREDBE

Članak 36.

Ovaj pravilnik stupa na snagu danom objave na oglasnoj ploči Škole.

Prilog ovom pravilniku je Plan evakuacije i spašavanja ljudi i imovine u Osnovnoj školi Strahoninec.

Članak 37.

Stupanjem na snagu ovoga pravilnika prestaje važiti Pravilnik o zaštiti od požara KLASA: 003-05/09-01, URBROJ: 2109-12/09-02 od 30.01.2009.

PREDSJEDNICA ŠKOLSKOG ODBORA:

\_\_\_\_\_\_\_\_\_\_\_\_\_\_\_\_\_\_\_\_

Bernarda Topolko

Klasa: 003-05/12-01/01

Urbroj: 2109-43-12-01

Ovaj pravilnik objavljen je na oglasnoj ploči škole dana 17.02.2012.

**Prilog Pravilniku o zaštiti od požara:**

**P L A N**

**EVAKUACIJE I SPAŠAVANJA**

**LJUDI I IMOVINE**

**U OSNOVNOJ ŠKOLI STRAHONINEC**

1. **UVODNE ODREDBE**

**Članak 1.**

Ovim planom evakuacije i spašavanja radnika i učenika u slučaju izvanrednog događaja za vrijeme rada određuju se:

* objekti u kojima mogu nastati izvanredni događaji;
* procjene ugroženosti prema vrsti i obujmu;
* način otkrivanja opasnosti, izviđanja i javljanja;
* način izvođenja evakuacije (sklanjanja) radnika i učenika;
* način izvođenja spašavanja radnika i učenika;
* mjesta na koja će se radnici i učenici evakuirati;
* zaduženja za odgovorne radnike.

**Članak 2.**

Pojam evakuacije, u smislu ovog plana, obuhvaća organizirani način napuštanja prostorije, prije nego nastupi ugrožavanje života i zdravlja radnika i učenika što može izazavati iznenadni događaj, čiji je nastup i štetne posljedice moguće predvidjeti.

**Članak 3**.

Pod spašavanjem, u smislu ovog plana, razumijeva se organizirano provođenje radnji kojima se osobama zatečenim u ugroženim prostorijama pruža pomoć pri napuštanju, kada uslijed okolnosti nastalih iznenadnim događajem, sami ne mogu napustiti prostorije i zgradu, a da pritom ne dovedu u opasnost svoj život.

**Članak 4.**

Iznenadni događaji koji bi mogli imati za posljedicu ugrožavanje života ili zdravlja radnika i učenika i imovine škole su:

1. **Elementarne nepogode**

* potres
* poplava
* olujni ili orkanski vjetrovi

1. **Tehnološki poremećaji**
   1. Kotlovnica

* propuštanje zapaljivih plinova
* propuštanje goriva
* porast tlaka.

**Članak 5.**

Posljedice koje bi nastupile nakon iznenadnog događaja date su tabelarno u prilozima kako slijedi:

* prilog br. 1. Elementarne nepogode i moguće posljedice
* prilog br. 2. Tehnološki poremećaj i moguće posljedice

**Članak 6.**

Ovisno o iznenadnim događajima i njihovim posljedicama, načelno su određena zborna mjesta evakuiranih odnosno spašenih osoba i to:

1. Kod glavnog ulaza (zborno mjesto I)

Radnici i učenici iz ugroženih objekata i prostorije evakuiraju se putovima za nuždu opisanim u prilogu br.3 – označeno plavom bojom, u skladu sa shematskim prikazom u prilogu.

1. Kod glavnog izlaza na dvorište (zborno mjesto II)

Radnici i učenici iz ugroženih objekata i prostorija evakuiraju se putovima za nuždu opisanim u prilogu br. 3 – označeno plavom bojom, u skladu sa shematskim prikazom u prilogu.

1. Kod nužnih izlaza (zborno mjesto III)

Radnici i učenici iz ugroženih objekata i prostorija evakuiraju se putovima za nuždu opisanim u prilogu br. 3 – označeno plavom bojom, u skladu sa shematskim prikazom u prilogu.

**Članak 7.**

Da bi se po ovom planu moglo u slučaju potrebe djelotvorno postupati potrebno je poduzeti slijedeće:

1. Svi hodnici i stubišta moraju se održavati stalno slobodnim i nezakrčenim.
2. Vrata učionica i radnih prostorija u radno vrijeme ne smiju biti zaključana.
3. Na putovima i izlazima za evakuaciju ne smije biti nikakvih predmeta koji bi mogli smetati brzom izlaženju.
4. Stubišni prostor, hodnici i drugi evakuacijski putovi moraju imati noću sigurno osvjetljenje.
5. Svi izlazi i putovi za evakuaciju, te izlazi i putovi za spašavanje moraju biti označeni odgovarajućim oznakama.

**Članak 8.**

U slučaju nastupa iznenadnog događaja koji bi mogao ugroziti živote i zdravlje radnika i učenika ili imovinu škole, radnike i učenike obavještava se putem ručne ili električne sirene ustaljenim znakovima opasnosti.

Znak za uzbunu daje dežurni učitelj u školi na zahtjev osobe odgovorne za rukovođenje evakuacijom.

1. **PROVOĐENJE EVAKUACIJE RADNIKA I UČENIKA**

**Članak 9.**

Po nastupu događaja ili na znak za uzbunu, svaki dežurni učitelj odnosno odgovorni radnik dužan je odmah pristupiti pripremama za evakuaciju i izvođenju evakuacije svih zatečenih radnika i učenika, pridržavajući se odredaba ovog Plana.

Svaki učitelj, ako djeluje u zatvorenoj radnoj prostoriji, u fazi pripreme evakuacije dužan je učiniti slijedeće:

* okupiti učenike,
* provjeriti da li su svi radnici i učenici napustili svoja mjesta
* poduzeti mjere da se suzbije panika, upoznati radnike i učenike s pojavom iznenadnog događaja i to bez uzbuđenja i straha
* izdati zapovijed za evakuaciju, usmjeriti radnike i učenike na točno određeni prolaz i na određena mjesta za okupljanje i to tako da zapovijed bude jasna, kratka i odlučna.
* ozlijeđene radnike i učenike treba evakuirati zajedno s ostalim radnicima i učenicima, s tim da fizički najjači radnici i učenici prenose ozlijeđene radnike i učenike.

**Članak 10.**

Odgovorni radnik za evakuaciju i spašavanje radnika i učenika u školi ili njegov zamjenik dužan je za vrijeme same evakuacije činiti slijedeće:

* obavijestiti «CENTAR 112»
* nadzirati i koordinirati akcije u svrhu evakuacije.
* s obzirom na razvoj događaja u toku evakuacije, izdavati zapovijedi pojedinim voditeljima i drugim odgovornim radnicima za poduzimanje posebnih mjera u svezi s nastalim promjenama
* poduzimati dodatne mjere, naročito u slučajevima kada evakuacija nije u cijelosti izvedena
* u slučajevima pojave plinova, dima i prašine, radnicima koji ulaze u takve prostore izdaje se zapovijed o korištenju zaštitnih maski.

Osoba iz stavka 1. ovog članka nakon provođenja evakuacije dužna je učiniti slijedeće:

* poduzimati mjere za sprječavanje pojave daljnjih iznenadnih događaja
* sprječavati svako samovoljno ponašanje pojedinih radnika i učenika
* pomaže drugim odgovornim osobama u spašavanju, odnosno pružanju prve pomoći i liječničke pomoći te gašenju požara.
* Po završetku evakuacije i spašavanja osigurati napušteni objekat.

**Članak 11.**

Odgovorni radnik za evakuaciju i spašavanje, odnosno njegov zamjenik, utvrđuju na mjestu događaja mjere koje treba poduzeti da se spase radnici koji se nisu mogli evakuirati nakon nastupa iznenadnog događaja.

Osoba iz st.1. ovog članka u tu se svrhu savjetuje, po mogućnosti i prema prilikama, s drugim osobama odgovornim i osposobljenim za evakuaciju odnosno sklanjanje radnika.

**Članak 12.**

U slučaju da se nisu mogli evakuirati svi radnici i učenici iz ugroženih prostorija, potrebno je učiniti slijedeće:

- utvrditi broj neevakuiranih radnika i učenika

- izvidjeti gdje se sve nalaze neevakuirani radnici i učenici

- izvidjeti prohodnost pojedinih hodnika, stubišta i drugih prolaza

- noću omogućiti osvijetljenost, kako ugroženih prostorija tako i njihove okoline (reflektori, farovi vozila, ručne svjetiljke i drugo)

- osigurati potrebnu opremu za spašavanje te je odmah donijeti na najpovoljnije mjesto.

**Članak 13.**

U slučaju rušenja zgrade ili njezinog dijela mora se odmah učiniti slijedeće:

- isključiti struju, vodu, plin i zatvoriti ventilacijske i termičke vodove

- utvrditi kritična mjesta kojima je potrebno obratiti posebnu pažnju

- utvrditi mjesta odakle se javljaju zatrpani i ozlijeđeni

- utvrditi dijelove zgrade koji bi se u toku spašavanja mogli srušiti, te poduzeti mjere da se otkloni opasnost od rušenja.

1. **SPAŠAVANJE U SLUČAJU POŽARA**

**Članak 14.**

Gašenje požara mora biti prvenstveno usmjereno na spašavanje ugroženih osoba, a tek onda na konačno gašenje požara.

Radnik odgovoran za evakuaciju i spašavanje radnika i učenika, u suradnji s osobama odgovornim za gašenje požara (zapovjednik vatrogasne postrojbe ili drugi), odrediti će na koja će se mjesta usmjeriti sredstva za gašenje požara, da bi se u što kraćem vremenu evakuirali i spasili radnici i učenici zaostali u gorućoj zgradi.

**Članak 15.**

U slučaju pojave požara, koji otežava spašavanje radnika i učenika potrebno je učiniti slijedeće:

- odmah usporedno s radnjama spašavanja radnika i učenika, vatrogasci pristupaju gašenju požara

- isključuju se ventilacijski, klima i drugi uređaji kojima se u ugroženu prostoriju mogao dovesti dim i pretjerana toplina

- prilikom napuštanja ugrožene prostorije zatvoriti prozore i vrata

- otvoriti prozore i vrata na hodnicima i prostorija kojima će se evakuirati radnici i učenici, radi odvođenja plinova i pretjerane topline.

**Članak 16.**

Za rukovođenje evakuacijom i spašavanjem radnika i učenika koji obavljaju rad i borave u zatvorenim prostorijama, u slučaju iznenadnog događaja koji bi mogao ugroziti život i zdravlje radnika i učenika ili imovinu škole, određuju se kao nosioci predmetni odnosno razredni učitelji.

Za rukovođenje evakuacijom i spašavanjem radnika i učenika određuju se dežurni učitelji.

**Članak 17.**

Radnici koji nisu izričito navedeni u prethodnom članku, a u slučaju nastupa iznenadnog događaja zbog kojeg se provodi evakuacija dužni su pomagati osobama određenim za rukovođenje evakuacijom i spašavanjem, svaki u svom djelokrugu rada.

1. **PRIJELAZNE I ZAVRŠNE ODREDBE**

**Članak 18.**

S ovim planom dužni su se upoznati svi radnici škole.

**Članak 19.**

Ovaj Plan evakuacije i spašavanja radnika i učenika stupa na snagu danom objave na oglasnoj ploči škole.

**Ravnateljica OŠ Strahoninec:**

**Jelena Okun**

**Prilog Planu evakuacije br. 1**

**ELEMENTARNE NEPOGODE**

|  |  |  |  |  |
| --- | --- | --- | --- | --- |
| **Redni broj** | **Izvanredni događaj** | **Mogući događaji u školi** | **Mogući događaji na sredstvima rada** | **Mogući događaji kod radnika i učenika** |
| 1. | **POTRES** | - rušenje objekta ili  dijela objekta  - kvarovi na sredstvima  za rad  - prekid energetskih  instalacija | - eksplozija  - požar  - kvarovi  - uništenje  - širenje opasnih tvari | - panika  - ozljede  - opekotine  - smrt |
| 2. | **OLUJA I ORKANSKI VJETAR** | - rušenje dijelova  objekta  - kvarovi na sredstvima  za rad  - prekid energetskih  instalacija | - kvarovi na  instalacijama  - širenje opasnih tvari  - prestanak tehnološkog  procesa  - udar groma | - panika  - ozljede  - trovanje  - opekotine |
| 3. | **POPLAVA** | - poplava prizemnih  dijelova objekta  - prekid energetskih  instalacija | - uništenje dijela  sredstava za rad  - zagađenje voda  - prestanak tehnološkog  procesa | - panika  - ozljede  - epidemija |

**Prilog Planu evakuaciju br. 2**

**TEHNOLOŠKI POREMEĆAJI**

|  |  |  |  |  |  |
| --- | --- | --- | --- | --- | --- |
| **Redni broj** | **Lokacija - prostorija** | | **Mogući događaj u objektu** | **Mogući događaj na sredstvima rada** | **Mogući događaj kod radnika** |
| **KOTLOVNICA – prizemlje** | | | | | |
| 1. | | Propuštanje zapaljivih plinova | - požar  - eksplozija | - požar  - eksplozija  - razaranja  - otrovni plinovi | - panika  - ozljede  - trovanja  - smrt |
| 2. | | Porast tlaka | - požar  - eksplozija | - razaranja  - požar  - otrovni plinovi  - eksplozija | - panika  - ozljede  - trovanja |

**Prilog Planu evakuacije br.3**

**RADNICI I UČENICI IZ UGROŽENIH OBJEKATA I PROSTORIJA**

**EVAKUIRAJU SE PUTOVIMA ZA NUŽDU**

|  |  |  |  |  |
| --- | --- | --- | --- | --- |
| PRIZEMLJE | | | | |
| **Redni broj** | **OBJEKAT**  **PROSTORIJA** | **Prosječni broj osoba** | **Iznenadni događaj** | **Put evakuacije i spašavanja** |
| 1. | Uprava | 3 | Požar, potres | Kod glavnog ulaza (zborno mjesto I) |
| 2. | Učionica br. 1– (povijest, RN) | 25 |
| 3. | Kabinet biologije | 10 |
| 4. | Učionica br. 3 (biologija) | 25 | Požar, potres | Kod nužnog izlaza (mjesto III) |
| 5. | Učionica br. 4 (strani jezik, RN) | 25 |
| 6. | Kuhinja | 1 | Požar, potres | Kod glavnog izlaza – dvorište (zborno mjesto II) |
| 7. | Blagovaona | 8 |
| 8. | Učionica br. 12 (vjeronauk, geografija, RN) | 25 |
| 9. | Učionica br. 13 (RN) | 25 |
| 10. | Kotlovnica | 1 | Požar, potres, eksplozija |
| **KAT** | | | | |
| 1. | Zbornica | 10 | Požar, potres | Kod glavnog izlaza – dvorište(zborno mjesto II) |
| 2. | Učionica br. 5 (fizika, RN) | 25 |
| 3. | Kabinet fizike i RN | 5 | Kod nužnog izlaza (zborno mjesto III) |
| 4. | Učionica br. 6 (matematika, RN) | 25 |
| 5. | Učionica br. 7  (likovni, glazbeni, tehnički) | 25 |
| Kod glavnog ulaza (zborno mjesto I) |
| 6. | Učionica br. 8  (hrvatski jezik, RN) | 25 |
| 7. | Učionica br. 9 (hrvatski jezik. RN) | 25 |
| Kod glavnog izlaza – dvorište (zborno mjesto II) |
| 8. | Knjižnica (učionica br. 10) | 5 |
| 9. | Informatika | 15 |
| 10. | Pedagog | 1 |

**Prilog Planu evakuacije br. 4**

**SHEMATSKI PRIKAZ PUTOVA I IZLAZA ZA EVAKUACIJU**